Rozhodnutie Komisie
z 28. júla 1993
o zostavení súpisu výrobkov, ktoré ustanovuje článok 8 nariadenia Rady (EHS) č. 339/93
(93/583/EEC)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie rady (EHS) č. 339/93 z 8. februára 1993 o kontrole zhody výrobkov dovážaných z tretích krajín s právnymi predpismi o bezpečnosti výrobkov, najmä na jeho článok 8 [1],
keďže nariadenie (EHS) č. 339/93 ustanovuje, že Komisia vypracuje súpis výrobkov, ktoré sú podrobnejšie uvedené v druhej zarážke článku 2 v súlade s postupom, ktorý sa uvádza v článku 9;
keďže tento súpis sa musí vypracovať a aktualizovať na základe skúseností a/alebo predpisov o bezpečnosti výrobkov a v rámci predpisov spoločenstva;
keďže z prípravných prác, ktoré sa týkajú tohto predpisu, a z prác na zrušení kontrol na vnútorných hraniciach vyplynulo, že členské krajiny venujú pri kontrole zhody s pravidlami pre bezpečnosť výrobku zvýšenú pozornosť hračkám, liekom a zdravotným pomôckam a potravinám;
keďže hračky predstavujú výrobky, ktoré sú určené najmä pre obzvlášť citlivú kategóriu spotrebiteľov, čiže deti, ktoré v rámci normálneho správania neprejavujú "priemernú opatrnosť", ktorá je bežná u dospelých spotrebiteľov;
keďže lieky a zdravotné pomôcky a potraviny predstavujú kategórie výrobkov, ktorých spotreba bezprostredne vplýva na zdravie používateľov;
keďže je preto potrebné zahrnúť hračky, lieky a zdravotné pomôcky a potraviny do zoznamu výrobkov, ktoré sú podrobne uvedené v druhej zarážke článku 2 nariadenia (EHS) č.339/93;
keďže opatrenia ustanovené týmto rozhodnutím sú v súlade so stanoviskom výboru, ktorý sa uvádza v článku 9 uvedeného nariadenia,
PRIJALA TOTO ROZHODNUTIE:
Článok 1
Súpis výrobkov, ktoré sú podrobnejšie uvedené v druhej zarážke článku 2 nariadenia (EHS) č. 339/93, zahŕňa tieto kategórie výrobkov:
- hračky,
- lieky a zdravotné pomôcky na humánnu spotrebu,
- výrobky pre veterinárnu medicínu,
- potraviny,
na ktoré sa vzťahujú predpisy spoločenstva, ktorých hlavné ustanovenia sú na informačné účely uvedené v prílohe k tomuto rozhodnutiu.
Článok 2
Členské krajiny budú informovať Komisiu o ustanoveniach, ktoré prijali s cieľom zavedenia tohto rozhodnutia, a to do jedného mesiaca od jeho oznámenia.
Komisia upovedomí ostatné členské krajiny o týchto ustanoveniach.
Článok 3
Toto rozhodnutie je adresované členským štátom.
V Bruseli 28. júla 1993